A duális képzés definícióját az Nftv. 108. § 1b. bekezdése tartalmazza. Eszerint *„duális képzés:* a műszaki, informatika, agrár, természettudomány vagy gazdaságtudományok képzési területen indított gyakorlatigényes alapképzési szakon, szociális munka alapképzési szakon, illetve a felsorolt képzési területhez tartozó mesterképzési szakon folytatott képzés azon formája, amelyben a szak – képzési és kimeneti követelményeknek megfelelően meghatározott, teljes idejű, a képzési időszakra, a képzés módszereire, a tanórára, a megszerzett tudás értékelésére egyedi rendelkezéseket tartalmazó – tanterve szerint a gyakorlati képzés a Duális Képzési Tanács által meghatározott keretek között, minősített szervezetnél folyik”.

A duális képzés tehát, a gyakorlatigényes alap- és mesterképzési szakokon folytatott képzések azon formája, amelyben a szakmailag minősített vállalatoknál folyó gyakorlati képzések tantervi tartalmuknál, struktúrájuknál és a vállalatoknál töltendő, megnövelt óraszámuknál, valamint az e képzési formában megszerezhető munkatapasztalatokkal növelik a hallgatók szakmai kompetenciáját.

Ezáltal a hallgatók már az elméleti képzéssel párhuzamosan elsajátíthatják a vállalati munkavégzés kultúráját.

A duális képzés esetében a közreműködő vállalat előre meghatározott módon a felsőoktatási intézmény tananyagához szorosan illeszkedve, formálisan is oktatja a hallgatókat a képzés során.

E képzési rendszer segítségével olyan munkaerő kerül ki a felsőoktatásból, amely azonnal, több éves továbbképzés, és további anyagi ráfordítás nélkül képes belépni a munka világába. Összegezve ez a képzési forma gyors és hatékony eszköz a minőségi munkaerőhiány pótlására.